**Ferðamennska**

Ferðamennska er tímabundin hreyfing fólks til áfangastaða utan hins venjubundna heimilis og vinnustaðar ekki skemur en 24 tíma og ekki lengur en eitt ár samfleytt, athafnir fólks meðan á ferðinni stendur, samskipti ferðamanna og heimamanna og sú aðstaða sem komið hefur verið upp á áfangastaðnum til að sinna þörfum ferðamanna. Ferðalög geta verið t.d. í frítíma, til afþreyingar eða í viðskiptalegum tilgangi.

**Ferðaþjónusta á Íslandi**

Ferðaþjónusta á Íslandi er ört vaxandi atvinnugrein sem hefur öðlast aukið mikilvægi á landsvísu undanfarin ár.

Heimsóknum erlendra ferðamanna til Íslands fjölgar eftir veldisfalli þótt fáir sæki landið heim í samanburði við önnur Evrópulönd. Helstu greinar ferðaþjónustu á Íslandi eru náttúrutengd ferðaþjónusta og menningartengd ferðaþjónusta.

**Leiðsögunám**

Til að undirbúa leiðsögn erlendra og innlendra ferðamanna þarf fólk með þekkingu á landi og þjóð. Ýmsir aðilar bjóða upp á fjölbreytt og skemmtilegt leiðsögunám fyrir þá sem vilja kynnast Íslandi í máli og myndum. Helstu náttúruperlur landsins eru sýndar ásamt leiðarlýsingum um helstu ferðamannastaði landsins.

Námið er hnitmiðað og mjög áhugavert fyrir þá, sem kynnast vilja landinu okkar sem best.

**Sjálfbær ferðamennska**

Sjálfbær ferðamennska mætir þörfum ferðamanna og heimamanna og stuðlar að verndun og auknum markaðstækifærum til framtíðar. Auðlindum er stjórnað þannig að efnahagslegum, félagslegum og fagurfræðilegum þörfum er fullnægt á sama tíma og menningu, vistfræðilegum ferlum, líffræðilegri fjölbreytni og nauðsynlegum lífsskilyrðum er viðhaldið.

Sjálfbær ferðamennska nýtir umhverfis-auðlindir sem gegna lykilhlutverki í þróun ferðamennsku á sem bestan og hagkvæmastan hátt en viðhalda jafnframt nauðsynlegum vistfræðilegum ferlum og aðstoða við verndun náttúruarfs og líffræðilegrar fjölbreytni. Virða skal félags- og menningarlegan uppruna samfélaga í heimabyggðum og vernda menningararf þeirra.

**Visthæf ferðamennska**

Ferðamennska sem stunduð er í náttúrlegu umhverfi og í sátt við náttúru, menningu og íbúa. Visthæfri ferðamennsku er ætlað að vera sjálfbær og hafa sem minnst áhrif á umhverfið.

**Þróun ferðamennsku**

Mikil uppsveifla hefur verið í ferðamennsku seinustu áratugi, sérstaklega í Evrópu, þar sem ferðalög í stuttan tíma eru algeng.

**Saga ferðamennsku**

Fólk hefur alltaf ferðast til fjarlægra staða í heiminum, bæði til þess að sjá miklar byggingar, list, upplifa nýja menningu og læra ný tungumál.

**Heimild**

Ferðamennska. (2018, 12. maí). *Wikipedia, Frjálsa alfræðiritið*. Sótt 15. júlí 2019 á //is.wikipedia.org/w/index.php?title=Fer%C3%B0amennska&oldid=1593629